
[bookmark: _Hlk179373698]Tehnisko līdzekļu izmantošanas kārtība 

Izdoti saskaņā ar
Izglītības likuma 36. panta 6. daļu un 
Ministru kabineta 2023. gada 22. augusta noteikumu Nr. 474 
“Kārtība, kādā nodrošināma izglītojamo profilaktiskā 
veselības aprūpe, pirmā palīdzība un drošība izglītības 
iestādēs un to organizētajos pasākumos” 15. punktu

I. Vispārīgie jautājumi

1. [bookmark: _Hlk178675505]Noteikumi nosaka kārtību (turpmāk – noteikumi), kādā Rīgas Daugavgrīvas pamatskolā (turpmāk – skola), īstenojot izglītības programmas un ar tām saistītos mācību un audzināšanas pasākumus, izglītojamie izmanto tehniskos līdzekļus, tai skaitā informācijas un komunikācijas tehnoloģijas un iekārtas ( šie noteikumi ir neatņemama daļa skolas iekšējas kartības noteikumiem).
2. Noteikumu mērķis ir paaugstināt mācību procesa efektivitāti, uzlabot izglītojamo koncentrēšanās spējas, mazināt novēršanās riskus, novērst digitālo emocionālo vardarbību. 
3. Noteikumi attiecas uz visiem izglītojamiem un pedagoģisko personālu, kā arī citiem darbiniekiem, lai nodrošinātu vienotu kārtību, uzraudzību un labu piemēru izglītojamajiem. 
4. Izglītojamo likumiskajiem pārstāvjiem ir pienākumus sadarboties ar skolu, piedalīties izglītības mērķu sasniegšanā, palīdzēt izskaidrojot izglītojamiem šo kārtību un tās mērķi.  
II. Tehnisko līdzekļu lietošana mācību laikā

5. Skolas izglītojamiem ir aizliegts lietot mobilos tālruņus, izņemot gadījumus, kad pedagogs ir atļāvis tos izmantot izglītības procesā. Vispārējais aizliegums attiecas uz mācību procesu un skolas vidi, tās telpām un teritoriju, tostarp starpbrīžiem, pagarināto dienas grupu un pēc stundu aktivitātēm, kā arī skolas organizētajos un atbalstītajos pasākumos un ekskursijās (to norises vietās).
6. Mobilajiem tālruņiem ir pielīdzināmas arī citas līdzīgas tehniskās ierīces, kas pēc būtības ir saistītas ar šī aizlieguma mērķa sasniegšanu, kā piemēram, viedtālruņi, viedpulksteņi, austiņas, viedkameras, spēļu konsoles, e-lasītāji, datortehnika, planšetdatori, droni un citas saziņā, informācijas apstrādē un izklaidē izmantojamās ierīces (turpmāk – ierīce).
7. Ja pedagogs atļauj ierīču izmantošanu (piemēram, informācijas meklēšanai, prezentāciju sagatavošanai, mācību aplikāciju izmantošanai, programmēšanas vai laboratorijas darbā), izglītojamie lieto tās klusumā (skaņa izslēgta vai ar austiņām, ja nepieciešams) un tikai atbilstošajam uzdevumam. 
8. Ja stundas vai citas mācību aktivitātes laikā rodas nepieciešamība pēc neparedzētas saziņas (piemēram, neatliekams zvans), izglītojamais lūdz atļauju pedagogam, lai veiktu zvanu ārpus klases vai attiecīgās nodarbības, netraucējot pārējo stundu un mācību procesa gaitu. Izņēmuma gadījumi tehnisko līdzekļu lietošanā izglītojamiem īpašos gadījumos piemērojami saskaņā ar šo noteikumu 4. nodaļu.
9. Izglītojamais, ierodoties skolā, nodod mobilo tālruni klases audzinātājam vai citai atbildīgai personai, noteiktai ar direktora rīkojumu. Mobilie tālruņi un citas ierīces ir izslēgtas un tiek novietotas īpašā izveidotā ierīču uzglabāšanas vietā. Katra mācību telpa ir kastes, kurās izglītojamie noliek ierīces dienas sākumā, un tās tiek uzglabātas drošā vietā līdz mācību dienas beigām.
10. Mācību laikā aizliegts fotografēt, filmēt vai audioierakstīt stundu vai nodarbību gaitu ar personīgajiem tālruņiem vai citām ierīcēm bez skolas vadības un attiecīgā pedagoga atļaujas.
III. Tehnisko līdzekļu ierobežojumi ārpus mācību laika

11. Skolas izglītojamiem starpbrīžu laikā arī aizliegts lietot mobilos telefonus vai citas ierīces, tie atrodas pie klases audzinātāja vai cita noteikta pedagoga glabāšanā līdz mācību dienas beigām.
12. Ja izglītojamam starpbrīdī nepieciešama saziņa ar pedagogu, medmāsu vai citu darbinieku (piemēram, lai ziņotu par pēkšņu sliktu pašsajūtu), to veic tieši pie attiecīgā darbinieka, neizmantojot mobilo tālruni vai ierīci. 
13. Izglītojamo likumiskie pārstāvji (turpmāk arī – vecāki) ir aicināti nezvanīt un nerakstīt izglītojamiem mācību laikā un starpbrīžos, bet nepieciešamības gadījumā sazināties ar klases audzinātāju, ēkas dežurantu (67474425) vai skolas vadību (67474432).
14. Ja tiek novērots, ka izglītojamie mācību laikā vai starpbrīžos izmanto ierīces, pedagogam vai citam darbiniekam ir tiesības izteikt aizrādījumu, atņemt ierīci un nodod klases audzinātājam vai citai atbildīgajai personai. 
15. Ja izglītojamais atkārtoti neievēro šos noteikumus, mobilais tālrunis glabājas pie sociāla pedagoga, saņemt ierīci atpakaļ var tikai skolēna vecāki.
16. Pagarinātās dienas grupā un pēcstundu aktivitātes laikā izglītojamiem ir spēkā mobilo telefonu vai citu ierīču lietošanas aizliegums, izņemot, ja konkrētās aktivitātes pedagogs nav devis atļauju ierīci izmantot mācību nolūkiem. 
17. Ja notiek pēcstundu nodarbība (pulciņš, sports, fakultatīvs u.tml.) vai skolas pasākums, attiecīgais pedagogs nosaka konkrētās aktivitātes laikā pieļaujamo ierīču lietošanu – līdzīgi kā mācību stundā. 
18. Tehnoloģiju nodarbībās (piemēram, robotika, programmēšana) drīkst lietot datorus un specifiskās ierīces atbilstoši uzdevumam saskaņā ar pedagoga norādījumiem.
19. Skolas pasākumos (svinīgajos uzvedumos, koncertos, sporta dienās u.c.) visu klašu izglītojamie, kas piedalās attiecīgajā pasākumā, mobilos telefonus vai citas ierīces nelieto. Aizliegts bez atļaujas filmēt vai fotografēt uzstāšanos un citus izglītojamos. Ja pasākums to paredz (piemēram, foto konkurss, viktorīna ar viedierīcēm), pasākuma vadītājs paziņo, kam, kad un kā drīkst lietot ierīces.
20. Ekskursiju un mācību braucienu laikā izglītojamie drīkst lietot ierīces mācību ar pedagoga atļauju, piemēram, lai fotografētu attēlus projekta darbam vai sazinātos ārkārtas gadījumā.
21. Brauciena laikā, piemērām, autobusā izglītojamiem drīkst izmantot ierīces, piemēram, austiņas mūzikas klausīšanai, ja tas netraucē līdzbraucējiem. 

IV. Izņēmuma gadījumi tehnisko līdzekļu lietošanai

22. Atsevišķos gadījumos ir pieļaujama tehnisko līdzekļu izmantošana un lietošana, ja tas nepieciešams izglītojamā veselībai, drošībai vai īpašām izglītības vajadzībām. Šādos izņēmuma gadījumos izglītojamais vai viņa likumiskais pārstāvis iepriekš informē skolas pārstāvjus (klases audzinātāju, mācību priekšmetu skolotājus vai skolas vadību) un saņem atļauju.
23. Veselības vajadzības: izglītojamiem, kuriem ir īpašas medicīniskas vajadzības, drīkst lietot personīgās ierīces šo vajadzību nodrošināšanai. Piemēram, diabēta slimniekam atļauts izmantot viedierīci glikozes līmeņa monitora nolasīšanai vai insulīna sūkņa pārraudzībai; izglītojamam ar dzirdes traucējumiem atļauts lietot īpašas austiņas vai viedpalīglīdzekli, kas savienots ar dzirdes aparātu; izglītojamais ar panikas lēkmēm drīkst ārkārtas situācijā piezvanīt vecākiem vai ārstam u.tml. Šādos gadījumos vecāki rakstiski informē skolu par izglītojamā veselības stāvokli un nepieciešamību lietot ierīci.
24. Ievērojot izglītojamo privātumu, attiecīgie pedagogi tiek informēti par izglītojamo, kam atļauts, piemēram, pārbaudīt veselības lietotnes vai turēt ierīci ieslēgtu vibrācijas režīmā neatliekamu ziņojumu saņemšanai.
25. Izglītojamiem ar funkcionāliem traucējumiem var atļaut izmantot tehnoloģijas, kas palīdz izglītības procesā. Piemēram, disleksijas gadījumā izglītojamais drīkst lietot planšeti ar teksta pārvēršanas runā programmu lasīšanas uzdevumos; valodas grūtību gadījumā var lietot tulkošanas ierīces vai elektronisku vārdnīcu; kustību traucējumu gadījumā – speciālu planšeti rakstīšanai u.tml.
26. Šo izņēmumu īpašām vajadzībām saskaņo individuāli ar skolas atbalsta personālu (speciālo pedagogu, logopēdu u.c.) un klases audzinātāju, izstrādājot individuālu atbalsta plānu. Atļauja lietot attiecīgo ierīci tiek fiksēta rakstiski un pedagogi tiek informēti, lai nepamatoti neierobežotu šo izglītojamo iespējas. Ierīci drīkst izmantot tikai tam paredzētajam nolūkam un tā nedrīkst traucēt citiem. 
27. Neatliekami saziņas gadījumi: ja izglītojamam steidzami nepieciešama saziņa ar vecākiem vai aizbildņiem stundas vai nodarbības laikā (piemēram, pēkšņa nepieciešamība doties prom, ārkārtas situācija ģimenē u.tml.), to var izdarīt, iesaistot skolas personālu šādu darbību veikšanai:
30.1.  skolas 1.–6. klašu izglītojamo vietā nepieciešamos zvanus veic pedagogs vai skolas vadība;
30.2.  skolas 7.–9. klašu izglītojamiem īpašos gadījumos var atļaut īsu, kontrolētu zvanu, bet  jebkurā gadījumā izglītojamais lūdz atļauju pedagogam pirms veikt šādu zvanu vai ziņojumu.
28. Situācijās, kad vecākiem nepieciešams nekavējoties sazināties ar bērnu mācību laikā, ieteicams zvanīt klašu audzinātājiem, ēkas dežurantam vai skolas vadībai, kas nodod ziņu izglītojamam, nezvanot pa tiešo uz viņa mobilo telefonu.
29. Citi īpaši gadījumi: ja rodas neparedzēta situācija, ko šajos noteikumos nav iespējams tieši paredzēt, skolas vadība, apspriežoties ar iesaistītajiem pedagogiem un vecākiem, var atļaut īpašu gadījumu īslaicīgu izņēmumu no noteikumiem. Piemēram, ja starptautiska projekta ietvaros izglītojamais sazinās ar viesģimeni vai lieto ierīci tulkošanai ārpus stundu laika; ja skolā uzturas viesis no citas valsts un kāds izglītojamais palīdz tulkot ar lietotnes palīdzību utt. Šādos gadījumos atļauja tiek dota konkrētai situācijai un uz noteiktu laiku, skaidri nosakot nosacījumus izglītojamam. Pēc īpašās situācijas atrisināšanās spēkā atkal stājas vispārējie ierobežojumi.

V. Speciālo tehnoloģiju izmantošana

30. Izglītības procesā skola var izmantot dažādas specializētas tehnoloģijas (virtuālās realitātes iekārtas, robotikas komplekti, 3D printeri, interaktīvās tāfeles, planšetdatori u.c.), kas bagātina mācību procesu.
31. Skola nodrošina, ka digitālās pratības iemaņas un tehnoloģijas tiek lietotas izglītojoši, nevis izklaidējoši. 
32. Skolas stacionārie datori un planšetdatori: datorikas klasēs, bibliotēkā un citās telpās pieejamie skolas datori drīkst tikt izmantoti tikai mācību nolūkiem, pedagoga vai bibliotekāra uzraudzībā. Izglītojamie ievēro iekšējos noteikumus par datortīkla lietošanu (atbilstoši drošai interneta lietošanai, bez neatļautu vietņu apmeklēšanas, failu lejupielādes u.tml.). 
33. Planšetdatorus vai klēpjdatorus, kurus skola izsniedz stundās, mācību nodarbībās vai projektu darbam, izmanto tikai dotā uzdevuma veikšanai. Pēc uzdevuma izpildes tos nodod atpakaļ atbildīgajam pedagogam vai IT administratoram. 
34. Aizliegts instalēt savas programmas vai mainīt iestatījumus skolas ierīcēs bez atļaujas. Ja izglītojamais izmanto personīgo datoru mācību vajadzībām skolā, tas atbilst skolas IT drošības prasībām (piemēram, atjaunināta antivīrusa klātbūtne) un to pieslēgt skolas tīklam drīkst tikai ar administrācijas un atbildīgā pedagoga atļauju.
35. Virtuālās realitātes (turpmāk-VR) un papildinātās realitātes (turpmāk -AR) iekārtas: VR brilles un ar tām saistītās ierīces izglītojamie izmanto saskaņā ar pedagoga norādījumiem un uzraudzībā. Pirms VR iekārtu lietošanas izglītojamiem izskaidro drošības noteikumus: ierīci lieto sēžot vai stāvot drošā zonā, nepārvietojoties, bez citu izglītojamo iesaistes vadības laikā, lai izvairītos no negadījumiem un savainošanās; briļļu lietošanas laiks ir ierobežots (parasti 5–10 minūtes vienam izglītojamam nepārtraukti), lai neradītu acu un vestibulārā aparāta pārslodzi.
36.  Atbildīgais par augšminēto ierīcēm pedagogs pirms mācību stundas vai nodarbības pārbauda iekārtu tehnisko stāvokli un pārliecinās, ka saturā nav vecumam nepiemērotu vai veselībai kaitīgu elementu (piemēram, VR simulācijas ar spilgtiem gaismas uzplaiksnījumiem netiek dotas izglītojamiem ar epilepsijas risku). Izglītojamiem nedrīkst patvaļīgi ieslēgt vai mainīt VR programmas – to dara pedagogs vai norīkots tehniskais asistents vai laborants. Pēc lietošanas iekārtas rūpīgi novieto tam paredzētā kastē vai statīvā. AR tehnoloģijas (piemēram, planšetē skatāmi 3D modeļi caur speciālām aplikācijām) arī izmanto tikai mācību uzdevumos pedagoga uzraudzībā.
37. Robotikas un programmēšanas iekārtas: skolas robotikas nodarbībās vai STEM (dabaszinātnes, tehnoloģijas, inženierzinātnes un matemātika) stundās pieejamie robotikas komplekti, sensori, mikroshēmas utt. izglītojamie lieto atbildīga pedagoga vai nodarbības vadītāja uzraudzībā. 
38. Uzsākot darbu ar robotikas aprīkojumu, izglītojamiem izstāsta drošības tehniku – piemēram, kā droši savienot vadu komponentes, saudzīgi rīkoties ar instrumentiem (skrūvgriežiem, lodāmuriem, ja tādi tiek lietoti vecāko klašu projektos). Aizliegts robotikas detaļas vai komplektu komponentes iznest ārpus klases vai mainīt pret savām bez atļaujas. 
39. Ja projekts paredz robotu sacensības gaiteņos vai zālē, to dara, pirms tam norobežojot laukumu un pārliecinoties, ka netiks traucēti citi izglītojamie. Pēc nodarbības visus robotus un detaļas nogādā atpakaļ atbildīgajam pedagogam pilnā komplektā. 
40. Jebkāda robotu vai ierīču programmēšana drīkst notikt tikai ar skolas datoriem vai atļautām platformām – personīgos portatīvos datorus drīkst pieslēgt ierīcēm tikai ar pedagoga piekrišanu un IT pedagoga uzraudzību (lai novērstu vīrusu vai nesankcionētu programmu nonākšanu skolas ierīcēs).
41. Citas specializētas iekārtas un materiāli: ja skola ievieš citas jaunas tehnoloģijas (piemēram, 3D printeri, CNC gravētāju, dronus u.c.), to izmantošanas kārtība tiek papildus noteikta atsevišķos instrukciju dokumentos vai šo noteikumu papildinājumiem. Ierīces lieto tikai atbildīgā pedagoga klātbūtnē, ievērojot drošību (piemēram, aizsargbrilles, ja nepieciešams, lietošanas laika ierobežojumi). 
42. Dronu (bezpilota lidaparātu) izmantošana mācību darbā pieļaujama tikai ārā vai sporta zālē, ar administrācijas saskaņojumu un ievērojot aviācijas drošības noteikumus. Izglītojamiem aizliegts tos lidināt patvaļīgi skolas teritorijā. 

VI. Administratīvā uzraudzība

43. Skolas vadība, pedagogi un citi norīkoti darbinieki ir atbildīgi par šo noteikumu izpildes uzraudzību. Pedagogam ir pienākums pārliecināties, ka stundā un starpbrīžos netiek pārkāpti ierobežojumi. Skolas dežuranti un atbildīgie darbinieki uzrauga koplietošanas telpas (gaiteņus, garderobes, ēdnīcu). Izglītojamo pienākums ir ievērot šos noteikumus. 
44.  Ja noteikumi tiek pārkāpti, skola piemēro saprātīgas, pakāpeniskas audzinoša rakstura sekas saskaņā ar šo noteikumu pielikumu, vienlaikus izglītojot par atbildīgu tehnoloģiju lietošanu. Izglītojamiem un viņu vecākiem mācību ietvaros var lūgt sagatavot uzdevumus, piemēram, izstrādāt nelielu prezentāciju par gudru tehnoloģiju lietošanu vai palīdzēt organizēt klases pasākumu bez viedierīcēm – lai veicinātu izpratni no paša pieredzes.
45. Informēšana un profilakse: Skola nodrošina, ka visi izglītojamie un viņu vecāki tiek iepazīstināti ar šiem noteikumiem mācību gada sākumā (piemēram, klases sapulcēs, vecāku sapulcēs, elektroniskajā žurnālā). Noteikumu galvenie punkti ir izvietoti arī redzamās vietās skolā (piemēram, infografikas veidā pie klašu telpām vai skolas mājaslapā). Pedagogi regulāri atgādina izglītojamiem par ierīču lietošanas kārtību, īpaši pēc brīvlaikiem vai ja novērots pārkāpumu pieaugums. Preventīvi pasākumi ietver arī izglītojošas aktivitātes par digitālo veselību un drošību tiešsaistē, lai izglītojamie paši izprot ierobežojumu nozīmi.
46. Reaģēšana uz pārkāpumiem: ja pedagogs vai cits darbinieks konstatē noteikumu pārkāpumu, viņš reaģē atbilstoši pārkāpuma smagumam. Nelielu pārkāpumu gadījumā (piemēram, izglītojamais aizmirsis nodod mobilo telefonu vai citu ierīci vai tas iezvanās stundas laikā, vai starpbrīdī izglītojamā rokās redzēts mobilais telefons) parasti pietiek ar mutisku aizrādījumu vai atgādinājumu. Izglītojamam tiek lūgts nekavējoties novērst pārkāpumu. Pedagogs pārrunā ar izglītojamo situāciju, uzsverot noteikumu nozīmi (īpaši, ja tas ir pirmo reizi). Nopietnāku vai atkārtotu pārkāpumu gadījumā tiek piemērotas audzinoša rakstura pasākumi saskaņā ar noteikumu pielikumu.

VII. Noslēguma jautājums
51. Visos posmos mērķis ir izglītot izglītojamo par atbildību, nevis pašmērķīgi sodīt. Pēc jebkura pārkāpuma skola piedāvā izglītojamam atbalstu (sociālais pedagogs pārrunā atkarības no ierīcēm riskus, klases audzinātājs palīdz plānot laiku bez ierīcēm, nepieciešamības gadījumā iesaista psihologu). 
52. Noteikumi stājas spēkā 2026. gada 1. jūnijā. Atzīt par spēku zaudējušus Skolas 2025. gada 4. aprīļa noteikumus Nr.PSD-25-2-nts „Tehnisko līdzekļu izmantošanas kārtība”.


Direktore 									            O. Seļutina

Pielikums 

Rīcība par tehnisko līdzekļu izmantošanas noteikumu pārkāpumiem 

	Pārkāpuma veids/biežums
	Sekas un administrācijas rīcība

	1. Pirmais nelielais pārkāpums: vienreizēja izmantošana bez atļaujas.
	Mutisks brīdinājums: Pedagogs vai cits darbinieks atgādina par noteikumu prasībām. Izglītojamais nodod to pedagogam. Incidents tiek dokumentēts (piemēram, E-klases piezīmēs) informatīvi, bez tālākām sankcijām, ja izglītojamais turpmāk ievēro noteikumus.

	2. Atkārtots pārkāpums vai vidēji smags pārkāpums: izglītojamais atkārtoti lieto mobilo telefonu vai citu ierīci stundā vai starpbrīdī.
	Ierīces īslaicīga konfiskācija: Pedagogs paņem ierīci glabāšanā uz atlikušo mācību dienas daļu. Tā tiek nogādāta skolas vadībai vai sociālajam pedagogam, kas to uzglabā drošā vietā. Par pārkāpumu tiek informēti vecāki – klases audzinātājs telefoniski vai rakstiski (E-klasē) paziņo, ka izglītojamais nav ievērojis noteikumus​. Izglītojamais dienas beigās ierodas pie dežurējoša administratora vai sociāla pedagoga, kur pārrunā notikušo un saņem savu ierīci atpakaļ tikai pēc rakstiska apsolījuma ievērot noteikumus. Vecākiem var lūgt parakstīt apliecinājumu, ka viņi ir informēti par situāciju.

	3. Nopietns vai trešais pārkāpums: izglītojamais sistemātiski neievēro aizliegumus, demonstratīvi atsakās pakļauties pedagoga norādījumiem, vai izmantojis ierīci neatļautā veidā – filmējis citu bez atļaujas, traucējis mācību stundu utt.
	Ierīce tiek konfiscēta uz ilgāku laiku, līdz ierodas vecāki. Skolas vadība sagatavo aktu par pārkāpumu, kurā apraksta situāciju. Tiek organizētas pārrunas ar izglītojamo un vecākiem klātienē, piedaloties direktoram vai vietniekam un klases audzinātājam. Pārrunās vienojas par turpmāko rīcību. Skola var fiksēt konkrēto gadījumu kā skolas iekšējās kārtības noteikumu pārkāpumu. Mobilais telefons vai cita ierīce vecākiem tiek atdota tikai pēc pārrunu noslēguma. Izglītojamais turpmāk katru rītu ierīci nodod skolas vadībai.

	4. Ļoti smags pārkāpums vai ļaunprātīga rīcība: ierīces izmantošana pretlikumīgām darbībām – aizskaršana internetā, neatļauta filmēšana ar mērķi pazemot.
	Audzinoša rakstura pasākumi un tiesiska rīcība: Skolas direktors lemj par pasākumiem izglītojamā uzvedības korekcijai: akts par pārkāpumu, rīcības izvērtēšana pedagoģiskajā padomē, sociālā pedagoga vai psihologa iesaiste. Vecāku iesaiste, plāns turpmākajām darbībām. Skola fiksē konkrēto gadījumu kā skolas iekšējās kārtības noteikumu pārkāpumu; apdraudējuma gadījumā skola rīkojas saskaņā ar normatīvajiem aktiem par izglītojamo drošību. Ja pārkāpums saistīts ar likumpārkāpumu (piemēram, varmācīgu video izplatīšana, zādzība ar ierīces palīdzību, skolas ierīču bojāšana), skola ziņo policijai.

